b'\n_START_ARTICLE_\nSardanapalo mirtis\n_START_SECTION_\nApie paveiksl\xc4\x85\n_START_PARAGRAPH_\nPaveikslas paremtas graik\xc5\xb3 ra\xc5\xa1ytojo Ktesijaus (IV a. pr. m. e.) pasakojimu veikale \xe2\x80\x9ePersika\xe2\x80\x9c. Veikalas nei\xc5\xa1liko, \xc5\xbeinomas i\xc5\xa1 nuora\xc5\xa1\xc5\xb3, citat\xc5\xb3. Anot Ktesijaus, Sardanapalas buvo paskutinis Asirijos karalius, Semiramid\xc4\x97s palikuonis. Tai buvo tironas, atsidav\xc4\x99s \xc5\xbeemi\xc5\xa1kiesiems malonumams, prie\xc5\xa1 kur\xc4\xaf sukilo jo paties valdiniai. Sukil\xc4\x97liai apsupo Sardanapalo r\xc5\xabmus Ninevijoje. Karalius pasirinko savi\xc5\xbeudyb\xc4\x99, bet prie\xc5\xa1 tai liep\xc4\x97 r\xc5\xabm\xc5\xb3 tarnams ir eunuchams sunaikinti vis\xc4\x85 savo turt\xc4\x85 ir i\xc5\xa1\xc5\xbeudyti suguloves. Asirijos kronikose neminimas toks karalius Sardanapalas, kuris tur\xc4\x97jo gyventi VII a. pr. m. e. \xc5\xa0i istorija laikoma fikcine, nors gal ir atliepia kai kuriuos to meto Asirijos politinius \xc4\xafvykius. Tuo metu, kai Delakrua tap\xc4\x97 pagal \xc5\xa1\xc4\xaf siu\xc5\xbeet\xc4\x85, nebuvo patvirtint\xc5\xb3 duomen\xc5\xb3, rodan\xc4\x8di\xc5\xb3 istorijos prasiman\xc4\x97li\xc5\xa1kum\xc4\x85, tod\xc4\x97l paveikslas priskiriamas istoriniam \xc5\xbeanrui._NEWLINE_Tiesioginiu paveikslo \xc4\xafkv\xc4\x97pimo \xc5\xa1altiniu yra angl\xc5\xb3 poeto Bairono drama \xe2\x80\x9eSardanapalas\xe2\x80\x9c, i\xc5\xa1leista 1821\xc2\xa0m. Joje Sardanapalas vaizduojamas apsuptas sukil\xc4\x97li\xc5\xb3 savo r\xc5\xabmuose ir, nenor\xc4\x97damas pasiduoti, \xc4\xafsak\xc4\x99s save, savo konkubin\xc4\x99 Myr\xc4\x85 ir vis\xc4\x85 turt\xc4\x85 tarnams padegti. Delakrua paveiksle siu\xc5\xbeeto dramati\xc5\xa1kumas dar labiau sustiprintas: paveiksle vaizduojamas keleto Sardanapalo sugulovi\xc5\xb3 nu\xc5\xbeudymas. Nu\xc5\xbeudomi taip pat m\xc4\x97gstamiausi karaliaus \xc5\xbeirgai ir \xc5\xa1unys. Pats karalius vaizduojamas gulintis baltais drabu\xc5\xbeiais mil\xc5\xbeini\xc5\xa1koje kraujo spalvos audinio prabangioje lovoje, abejingas viskam, kas vyksta aplinkui. Jo konkubin\xc4\x97 Myra yra prie karaliaus koj\xc5\xb3. Brangenyb\xc4\x97s pabirusios aplinkui. Paveikslo scen\xc4\x85 supa degan\xc4\x8di\xc5\xb3, r\xc5\xabkstan\xc4\x8di\xc5\xb3 r\xc5\xabm\xc5\xb3 ir miesto detal\xc4\x97s. Tarp paveikslo \xc4\xafkv\xc4\x97pimo \xc5\xa1altini\xc5\xb3: antikinio ra\xc5\xa1ytojo Diodoro Sicilie\xc4\x8dio ra\xc5\xa1tai, Viktoro Hugo ir Rosinio k\xc5\xabriniai, etrusk\xc5\xb3 skulpt\xc5\xabros, pers\xc5\xb3 miniati\xc5\xabros, indi\xc5\xa1ki kostiumai. Paveikslo moteri\xc5\xa1k\xc5\xb3 fig\xc5\xabr\xc5\xb3 vaizdavimas atliepia Rubenso ir Kored\xc5\xbeo k\xc5\xabryb\xc4\x85, scenos kompozicijoje galima \xc4\xaf\xc5\xbevelgti Teodoro \xc5\xbderiko, Antuano \xc5\xbdano Gro, Pjero Gereno ir Tintoreto scen\xc5\xb3 dinami\xc5\xa1kum\xc4\x85. Tarp Sardanapalo fig\xc5\xabros \xc4\xafkv\xc4\x97pimo \xc5\xa1altini\xc5\xb3 \xe2\x88\x92 Heraklitas Rafaelio freskoje \xe2\x80\x9eAt\xc4\x97n\xc5\xb3 mokykla\xe2\x80\x9c, Mikeland\xc5\xbeelo skulpt\xc5\xabra, Rembranto Jeremijo fig\xc5\xabra paveiksle \xe2\x80\x9eJeruzal\xc4\x97s sunaikinimas\xe2\x80\x9c.'